《九日》
宋代·丘葵

乱后黄花空满篱，惊心节序屡推移。
微吟聊续潘邠老，一笑难逢杜牧之。
浮蚁共伴今日醉，食糕空忆太平时。
牛山泪落龙山宴，付与西风一样吹。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。